A Győri Tanulmányok közlési szabályzata

A Győri Tanulmányok szerkesztősége új irányt kíván szabni periodikájának és a lektorált folyóiratok sorába kívánja emelni. Kibővítjük a szerkesztőbizottságot, és a szerkesztőséghez beküldött írásokat két független lektort fogja megítélni, akik javaslatot tesznek a munka megjelentetésére, illetve – amennyiben ez szükséges – átdolgozására. Azért, hogy a munka gördülékenyen haladhasson, a kézirat leadásának dátumát minden év július 31-re tűzzük ki. Általános érvényű közlési szabályzatot is kívánunk alkalmazni, amely betartásához ragaszkodunk. Azaz már a leadott cikkeket e szerint kell elkészíteni.

A jegyzetekben az idézett műveket, forrásokat rövidítve, a szerző (szerkesztő) kurzivált vezetéknevével és a megjelenés évszámával kérjük megadni. Pl. *Seres* 2018. 903.

Ezt az írás végére helyezve kell feloldani: Levéltári források illetve Felhasznált irodalom. A rövidítés és annak feloldása között *space* leütés alkalmazandó (pl.: *Seres* 2018 *Seres István:* Udvarhelyszék katonai veszteségei 1657–1661. *Hadtörténelmi Közlemények* 131. (2018) 4. sz. 903–940.).

Művek, szakirodalmi írások szövegének átvételét idézőjelek közé foglalásuk jelzi, az idézetek egészének kurzív szedéssel való közlését kérjük mellőzni. A főszövegben kurzívval emeljék ki a műcímeket, az idegen nyelvű terminus technicusokat így: *terminus technicus*, és a főszövegben is kurziválják a folyóiratok elnevezését.

A felhasznált irodalom esetében a szerző család- és keresztneve kurzívval szedendő. A keresztnevet mindig ki kell írni, nem kezdőbetűvel rövidíteni (kivétel, ha a címlapon csak kezdőbetű szerepel, de ekkor is, amennyiben lehetséges, kapcsos zárójelben fel kell oldani a nevet). A felhasznált irodalomjegyzék esetén a társszerzők nevei között nagykötőjelet kell használni, mely elé és mögé *space*-t kell ütni. Lábjegyzetekben a szerzőtársak családnevei közé csak nagykötőjelet teszünk, az írásjel elé és mögé *space*-t nem. A szerző(k) neve után mindig kettőspont következzen.

Ha a műnek alcíme is van, közéjük pont kerüljön, akkor is, ha az alcím zárójelben van. A cím után, zárójel nélkül következik a kötet szerkesztőjének neve, előtte a Szerk.: szócska áll, ha az idézett kötet magyar nyelvű; Ed.: ha angol, olasz vagy latin; Éd.: ha francia; Hrsg.: ha német nyelvű. Több szerkesztővel bíró angol könyvek idézésekor az Ed.: helyett a többes számot jelző Eds.: szócska áll. Több szerkesztő esetében azok neve között nagykötőjel van, mely elé és mögé *space*-t kell ütni. A tanulmánykötet címe előtt In: szerepel. Pl.: *Androshchuk, Fedir*: The Viking sin the East. In: The Viking World. Eds.: *Stefan Brink* – *Neil Price*. London–New York, 2008. 517–542.

A kiadás helye, a kiadás éve e sorrendben következnek, közöttük vessző áll. A kiadás helyét mindig eredeti nyelven és teljes egészében ki kell írni. Ez esetében szorosan, azaz betűköz nélkül helyezzük el. (pl. Wien vagy Budapest; London–New York).

Az idézett könyvet magába foglaló könyvsorozat címét a szerkesztő nevét követően zárójelben kérjük. Pl.: *Kmoskó Mihály*: Mohamedán írók a steppe népeiről. I/1. k. Földrajzi irodalom. Szerk.: *Zimonyi István*. (Magyar Őstörténeti könyvtár 10.) Budapest, 1997.

Folyóiratok esetében a folyóirat címe kurzívval legyen szedve, majd normállal szedve az évfolyam, zárójelben megadva a megjelenés éve, majd a folyóirat száma következik. Ezután az idézett lapszámok következnek. [Pl.: Lengyel Alfréd: Győr eleste és visszavétele a valóság tükrében. *Hadtörténelmi Közlemények* 6. (1959) 2. sz. 167–221.] Több egymást követő lapra hivatkozás esetén közéjük nagykötőjelet kell tenni (33–59.), több egymással nem érintkező lapszám esetén ezek közt pont és vessző áll, és az utolsó lapszám után is pont áll (33., 52., 97.).

Rendszeresen megjelenő periodika, napilap esetében a sorrend: Szerző (amennyiben fel van tüntetve): cím. *Újság címe* évfolyam, szám (pontos dátum) oldalszám. [Pl.: Élet és családképek. *Hazánk* 1. évf. 38. sz. (1847. március 30.) 150.].

A jegyzetekben az alábbi rövidítéseket kérjük alkalmazni (másokat nem): vö.: (vesd össze); uo. (ugyanott); *Uő:* (ugyanő, ez mindig nagybetűvel és kurzívval, mert a szerző nevét helyettesíti, de pont nincs utána); ti. (tudniillik); sz. (szám); ill. (illetve); jegyz. (jegyzet, jegyzetek); pl. (például), stb. (és így tovább); r (recto); v (verso); fol. (folio).

Az évszázadokat – az idézetekben és hivatkozott címekben lévő eltérő változatok kivételével – arab számokkal írják.

 Internetről levett anyagok esetén kérjük, adják meg a honlap pontos címét és a letöltés dátumát ebben az alakban, pl.: <http://www.bibliothek.uni-augsburg.de/>; Letöltve: 2019. január 1.

Levéltári jelzetek esetében a lábjegyzetekben a rövidített formát alkalmazzuk, melyet a tanulmány végén a *Levéltári források* cím alatt oldunk fel. A fond, illetve állag nevét a lábjegyzetben tüntetjük fel.

A szöveg másfeles sortávval, Times New Roman 12-ben íródjon, míg a jegyzet Times New Roman 10-es betűméretben és szimpla sortávval. Mindkét esetben sorkizárt legyen a szöveg. A belső fejezetcímeket a szöveggel azonos betűnagyságban, középre zárva, előtte és utána sorközzel elválasztva kérjük megadni.

A szövegen belül ne alkalmazzanak behúzást, a bekezdéseket sor kihagyással jelezzék. A képeket jpg. formátumban 300 dpi-ben kérjük mellékelni. A képek fájl neve kapcsolódjon a képaláíráshoz.

*Győri Tanulmányok Szerkesztősége*